
Hogyan szeret a pszichopata? A Sötét Tetrád a szoros személyes kapcsolat tükrében

Kulcsszavak: Sötét Tetrád; affektív temperamentum; szerelmi stílus; hűtlenség; szakítási stratégia
Az elmúlt két évtizedben a sötét személyiségjegyek kutatása kiemelt figyelmet kapott a pszichológiában. A Sötét Tetrád vonásainak a hétköznapi szintű, normál populáció körében előforduló formái ugyan szociálisan nemkívánatosak, de jelen vannak a mindennapi környezetünkben és befolyásolják a személyes kapcsolatokat, így a párkapcsolatot is. A kutatás célja, hogy mélyebben megértsük a Sötét Tetrád személyiségvonásainak (machiavellizmus, nárcizmus, pszichopátia és szadizmus) hatását a párkapcsolatokra. Ennek érdekében különböző érzelmi és viselkedésbeli aspektusokat vizsgáltunk, beleértve az affektív temperamentumok szerepét, a szerelmi stílusokkal való összefüggéseket, a hűtlenségről való vélekedéseket és a szakítási stratégiákat. Eredményeink szerint mind a négy sötét vonásra jellemző az ingerlékeny temperamentum, szerelmi attitűdjükre a Ludus (kivéve a szadizmus) és a Mania szerelmi stílus és kapcsolataik felbontásakor jellemzően a manipuláció szakítási stratégiát használják. A kutatás gyakorlati jelentősége, hogy segíthet ezen vonások párkapcsolatokra gyakorolt hatásának megértésében. A mindennapi életben magánemberként és szakemberként is segíthet tudatosítani, hogy a sötét vonások magasabb szintje együtt jár bizonyos manipulatív, vagy impulzív viselkedésformákkal, például befolyásolja a szakítás módját és meghatározza az egyén által megélt szerelem stílusát is.



